P R E D B E Ž N Á  I N F O R M Á C I A

(podľa § 9 zákona č. 400/2015 Z. z. o tvorbe právnych predpisov

a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)

1. Pripravovaný právny predpis:

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2011 Z. z. o vyšetrovaní námorných nehôd a námorných mimoriadnych udalostí v znení nariadenia vlády Slovenskej republiky č. 15/2019 Z. z. (ďalej len „návrh nariadenia vlády“).
2. Základné ciele a tézy pripravovaného návrhu nariadenia vlády:
Návrhom nariadenia vlády sa transponuje smernica Európskeho parlamentu a Rady (EÚ) 2024/3017 z 27. novembra 2024, ktorou sa mení smernica Európskeho parlamentu a Rady 2009/18/ES, ktorou sa ustanovujú základné zásady upravujúce vyšetrovanie nehôd v sektore námornej dopravy, a zrušuje nariadenie Komisie (EÚ) č. 1286/2011 do právneho poriadku Slovenskej republiky. Návrh nariadenia vlády ustanovuje pravidlá bezpečnostného vyšetrovania námorných nehôd a námorných mimoriadnych udalostí s cieľom chrániť námornú bezpečnosť a morské prostredie, pričom účelom bezpečnostného vyšetrovania nie je určovať zodpovednosť alebo pripisovať vinu, ale  zisťovať príčiny, analyzovať ich a navrhovať nápravné opatrenia na predchádzanie námorným nehodám a námorným mimoriadnym udalostiam. Od účinnosti smernice 2024/3017 došlo k zmenám v medzinárodnom regulačnom prostredí a k technologickému vývoju, ktoré je potrebné upraviť novelou nariadenia vlády. 
3. Zhodnotenie súčasného stavu:

V súčasnosti sú pravidlá bezpečnostného vyšetrovania námorných nehôd a námorných mimoriadnych udalostí s cieľom chrániť námornú bezpečnosť a morské prostredie upravené nariadením vlády Slovenskej republiky č. 50/2011 Z. z. o vyšetrovaní námorných nehôd a námorných mimoriadnych udalostí v znení nariadenia vlády Slovenskej republiky č. 15/2019 Z. z., do ktorého bola transponovaná smernica Európskeho parlamentu a Rady 2009/18/ES z 23. apríla 2009, ktorou sa ustanovujú základné zásady upravujúce vyšetrovanie nehôd v sektore námornej dopravy a ktorou sa mení a dopĺňa smernica Rady 1999/35/ES a smernica Európskeho parlamentu a Rady 2002/59/ES.
4. Spôsob zapojenia verejnosti do tvorby návrhu nariadenia vlády:
Verejnosť sa môže zapojiť do tvorby právneho predpisu formou zasielania podnetov alebo návrhov v rozsahu vecného zamerania podľa bodu 2, a to v termíne do 24. septembra 2026.
Kontaktné údaje:

Ministerstvo dopravy Slovenskej republiky

Sekcia vodnej dopravy, odbor námorný úrad
Námestie slobody č. 6

P.O.BOX 100 

810 05 Bratislava 
email:
ivana.privoznikova@mindop.sk
5. Predpokladaný termín začatia pripomienkového konania:

október 2026
